কলকাতায় পৌঁছেই টি-টোয়েন্টি বিশ্বকাপের প্রস্তুতিতে নেমে পড়ছেন শাহিদ আফ্রিদিরা। শনিবার রাতে বিমানবন্দর থেকে টিমবাসে করে হোটেলে যাওয়ার সময়ই আফ্রিদিরা সিদ্ধান্ত নিয়ে ফেললেন, রবিবার সকালে ইডেন গার্ডেন্সে প্র্যাক্টিসে নেমে পড়বেন। তাঁদের স্থানীয় ম্যানেজারকে তার জন্য প্রয়োজনীয় ব্যবস্থাও করে রাখতে বলা হয়েছে। রাতেই খবর দিয়ে রাখা হয়েছে পাকিস্তানের ক্রিকেটারদের নিরাপত্তার দায়িত্বে থাকা আধিকারিকদের।

শনিবার রাতে বিমানবন্দর থেকে বেরচ্ছেন ওয়াকার এবং ওয়াহাব।—নিজস্ব চিত্র
শনিবার কলকাতা বিমানবন্দরের আফ্রিদিদের দেখতে হাজির হয়ে গিয়েছিলেন শ’তিনেক ক্রিকেটপ্রেমী। তাঁদের দিকে হাত নাড়লেন পাক অধিনায়ক। বিকেল থেকেই নিরাপত্তার চাদরে মুড়ে ফেলা হয়েছিল বিমানবন্দর চত্বর। আফ্রিদিদের জন্য ‘ডামি’ বাসও প্রস্তুত ছিল। রীতিমতো কনভয় করে বিমানবন্দর থেকে পাক ক্রিকেট দলকে নিয়ে যাওয়া হল মধ্য কলকাতার পাঁচতারা হোটেলে। নিরাপত্তা নিশ্ছিদ্র করতে নিয়ন্ত্রণ করা হয় যান চলাচল। রাস্তার ধারেও আফ্রিদিদের দেখতে উৎসাহীদের ভিড়। যা দেখে ম্যানেজার ইন্তিখাব আলমকে কোচ ওয়াকার ইউনিস বলে দেন, মানুষের এই আবেগের মর্যাদা দিতেই বিশ্বকাপে ভাল খেলতে হবে তাঁদের। টিম হোটেলে আফ্রিদিদের দিকে বাড়িয়ে দেওয়া হল অটোগ্রাফের খাতা। পাক ক্রিকেটারেরা অবশ্য কাউকে নিরাশ করেননি।